《晦庵亭》
宋代·程鸣凤

古来何物支乾坤，除四书外旁无门。
晦翁乘风游混沦，天宇扫无滔云昏。
周程扶起周孔尊，只手闸断狂澜奔。
当时正气横八垠，犹尔不免遭群喧。
曾几何日班廷鸳，晓梦有栩枌榆村。
翁已仙去谁招魂，有亭渠渠波沄沄。
风烟苔径新屐痕，滕侯肯之弟昆。
溪山荏苒更寒暄，空余碧树吟霜猿。
人间兴废谁能论，桑田可变海可翻。
翁之所恃无有焉，斯文不死道常存。

作者简介：程鸣凤(1225——?)，字朝阳，号梧冈，北乡善和人。宋淳祐六年(1246)，中乡试武举，宝祐元年(1253)应会试和殿试，获射策第一，中武状元。历任殿前司同正将、閤门宣赞舍人、广东知府、知州。返里后筑梧冈书院，教育乡中子弟，著有《读史发微》、《梧冈》、《盘隐》诗文集。